PRESSEMATERIALE:

**MON DE KOMMER OM NATTEN?**

***- En dokumentarfilm af Emil Langballe***



**Dansk premiere på TV2 den 25.1.2017 kl. 21.05.**

Længde: 44 min.

Trailer: <https://vimeo.com/198026436>

Presseansvarlig: Line Bilenberg, line.bilenberg@gmail.com - +45 20710494.

Pressemateriale: http://www.madeincopenhagen.dk/da/press

Produceret med støtte fra Det Danske Filminstitut & TV2.

**Vi holder en forpremiere med debat den 23 januar kl. 19.00 i Grand** med en lidt længere version af filmen (58 min) Her er pressen velkomne efter aftale med Line Bilenberg. Der kan også købes billet til de som har interesse i filmen og dens emner.



**INDHOLD**

Side 2: Introduktion

Side 2: Kort synopsis

Side 3: Lang synopsis

Side 3: Rohksars familie og tidslinje over sagen

Side 6: Instruktørens motivation af Emil Langballe

Side 7: Fakta omkring asylbørn.

Side 12: Korte biografier

Side 13: Om made in copenhagen

**INTRODUKTION**

-*De har ødelagt mig, men de skal ikke få lov til at ødelægge andre,* sådan siger den 16-årige Rokhsar Sediqi, om sin begrundelse for at lade et filmhold følge sig de sidste to år, hvor hun sammen med sin familie har ventet på at få en afgørelse på sin "asylsag" i Danmark.

Rokhsar Sediqi’s families sag har været undervejs i godt 6 år, og er stadig ikke afsluttet.

Den lange ventetid har forvandlet den velintegrerede og ressourcestærke fodboldpige fra Give til en psykisk skrøbelig pige, der har været indlagt på børnepsykiatrisk hospital med angstanfald, selvmordstanker og som nu har fået aflastningsfamilie.

Internationale undersøgelser viser, at traumer forsaget af at leve i uvished over flere år kan være dybt invaliderende og meget svære at helbrede (se kilder nederst i dokumentet).

Da Rokhsar er den, der taler bedst dansk i familien, har der hvilet et meget stort pres på hendes små skuldre i snart mange år. Hun er den eneste, der kan læse de breve, der i stor stil sendes på dansk til familien fra myndighederne uden hensyntagen til, at hendes forældre ikke forstår dem. Rohksar har desuden igennem de sidste par år følt sig nødsaget til at påtage sig ansvaret for, at familien bliver rigtigt forstået i forhold til advokater, sagsbehandlere og udlændingemyndigheder. Et ansvar hun ved har stor betydning for hele familiens fremtid. Et ansvar vi som samfund vel næppe ville bede et dansk barn om at varetage?

Flere eksperter har længe råbt vagt i gevær omkring det faktum, at barnets tarv ikke bliver inddraget i sager med asylbørn, og FN har kritiseret Udlændingestyrelsen for ikke at tilgodese barnets tarv. Både Børns Vilkår, Red Barnet og Refugees Welcome påpeger at alle børn, der opholder sig i Danmark, bør høre under Børnekonventionen, og at de bør behandles subjektivt.

Rokhsars forældre vil gerne arbejde. Men det er svært at få et job uden cpr-nummer, og endvidere har de i perioder været forhindret i overhovedet at søge på grund af lovgivningen i forhold til deres sag. Det er hårdt for to mennesker, der tidligere har været vant til at arbejde, pludselig ikke at have noget job. I det hele taget tærer ventetiden hårdt på alle i familien. Lige nu venter familien på deres sidste mulighed. En §9c, stk. 1 sag,, der omhandler Rokhsars tilknytning til Danmark. Rokhsar er meget bange for, "hvad nu hvis hun har sagt noget forkert?” Så er hun skyld i, at hele familien sendes tilbage til Afghanistan."

Men bliver der overhovedet taget højde for Rokhsars mentale tilstand samt tilknytning til Danmark?

**KORT SYNOPS**

*Mon de kommer om natten?* er historien om den nu 16 år gamle Rokhsar Sediqi, der sammen med sin familie har ventet på en afgørelse på deres ”asylsag” i Danmark i snart seks år! Sagen har været igennem flere forløb og familien venter stadig på, om de får lov til at blive i Danmark og det på trods af, at familien senest blev lovet et svar i oktober 2015. Men hvordan påvirker det børnene i asylsager, at deres familier skal vente I flere år på at få deres skæbner afgjort? I *Mon de kommer om natten?* oplever vi, hvordan den lange ventetid gradvist forvandler en velintegrerede og ressourcestærke fodboldpige; Rokhsar fra Give, til en psykisk skrøbelig pige, der bliver indlagt på børnepsykiatrisk hospital med angstanfald, og selvmordstanker - og som får en aflastningsfamilie, fordi hun har brug for et sted, hvor der ikke er nogen bekymringer.

**LANG SYNOPS**

For snart 6 år siden flygtede Rokhsar og hendes familie fra Afghanistan, og efter 6 måneder på flugt gennem Europa, havnede de i Danmark, hvor de søgte asyl. Men Udlændingestyrelsen tror ikke på, at de er personligt forfulgte af Taliban i Afghanistan, og familien har gentagne gange fået afslag på deres sag.

Ved filmens begyndelse er Rokhsar 14 år og familien er netop blevet udvist, hvilket vil sige at de opholder sig ulovligt i Danmark, og kan blive hentet af politiet når som helst.

De fleste af Rokhsars familiemedlemmer er traumatiserede af omstændighederne omkring flugten, og da Rokhsar er den eneste, der taler flydende dansk, er det primært hende, der kæmper familiens sag. På trods af sin beskedne alder står hun for kontakten til Udlændingestyrelsen, advokater, Dansk Flygtningehjælp mv., og hver gang der kommer et brev fra det offentlige med nyt om familiens situation, er det hende, der må forklare indholdet for forældrene. Nogle gange holder hun oplysninger om familiens situation tilbage for at skåne sine forældre og søskende, og det massive pres begynder at sætte sine spor. Det bliver langsomt sværere og sværere for Rokhsar at finde overskud til veninder, skole og fritidsaktiviteter.

Da familiens sidste ansøgning om genoptagelse af sagen er blevet afvist, er alle muligheder efterhånden udtømt. Der skal således et lille mirakel til, for at de kan få lov til at blive i Danmark. Som en allersidste mulighed søger familien om opholdstilladelse af ganske særlige grunde, en såkaldt §9c, stk. 1 sag, med baggrund i Rokhsars integration og stærke tilknytning til Danmark. Men at bære hele sin families skæbne på sine små skuldre, har kun endnu flere omkostninger for den nu 16-årige Rokhsar.

**ROKHSARS FAMILIE OG SAGENS FORLØB**

Familien består af:

Sediqa Sediqi, mor, f. 12. maj 1966

Gulam Mustafa Hahsimi, far, f. 1961

Medina Sediqi, lillesøster, f. 25 april 2002

Rokhsar Sediqi, f. 12. maj 2000

Mokhtar Sediqi, storebror, f. 7 juli 1998

Moska Sediqi, storesøster, f. 4 juni 1997

Mojtaba Sediqi, storebror, f. 12 maj 1995

Morteza Sediqi, storebror, f. 12 maj 1993

**22.11.2010 - Rokhsars bror Abdullah dør**

Rokhsars ældste bror, Abdullah, bliver myrdet og familien flygter dagen efter ud af landet. Familien består af forældrene og 6 børn, hvoraf Rokhsar er den næstyngste. De flygter i to biler. I den ene bil sidder Rokhsar, hendes mor og de to ældre brødre, Morteza og Mojtaba.

I den anden sidder Rokhsars far, søstrene, Moska og Medina og yngste storebror Mokhtar.

Da de når et checkpoint, bliver farens bil tilbageholdt – og de næste år lever Rokhsar, hendes mor og de to brødre med bevidstheden om, at den anden halvdel af familien sandsynligvis er blevet slået ihjel.

**7.12.2010 Rokhsar, hendes mor og brødre kommer til Europa**

Rokhsar, hendes mor og de to brødre ender i Grækenland, hvor de opholder sig i seks måneder.

**09.05.2011 Rokhsar, mor, Morteza og Mojtaba ankommer til Danmark**

Med hjælp fra menneskesmuglere bliver familien sat på en lastbil, som kører op gennem Europa.

Efter 3 dage uden mad, vand eller toilet, står de pludselig i Danmark.

De bliver indkvarteret i flygtningelejren, Sandholmlejren.

**18.05.2011 - Familien søger asyl i DK**

**27.05.2011 - Rokhsar, Sediqa, Morteza og Mojtaba ankommer til Auderød**

Familien bliver overført til asylcentret i Auderød, hvor de bor i to år.

Den 10-årige Rokhsar kommer med det samme i flygtningecentrets folkeskole, hvor hun klarer sig så godt, at hun efter få måneder overføres til en almindelig folkeskole. Hun får danske veninder, begynder at gå til fodbold og lærer sproget i rekordfart.

De to storebrødre, Morteza og Mojtaba er begge for gamle til folkeskolen, men modtager ligesom moderen begrænset danskundervisning i asylcenteret sammen med andre asylansøgere. De starter senere i forløbet på et sprogkursus.

**18.10.2011 - Sediqa får afslag på asyl hos Udlændingestyrelsen og søger nu om ophold hos Flygtningenævnet.**

Den nye status som afvist betyder at de voksne familiemedlemmer nu kun har adgang til meget begrænset danskundervisning på asylcenteret, mens Rokhsar, der er omfattet af artikel 28 i Børnekonventionen, der siger at et barn har ret til at gå i skole og få en uddannelse, får lov til at fortsætte i folkeskolen.

Det betyder, at Rokhsar reelt set er den eneste i familien, som lærer at tale dansk på et niveau, hvor hun kan klare sig blandt danskere. Hun er derfor også den eneste, der kan tale med myndighederne og læse de vigtige breve, som sendes til familien på dansk; som for eksempel afslaget på asyl.

**27.06.2012 – Rokhsars mor, Sediqa får afslag hos Flygtningenævnet**

**27.07.2012 – Rokhsars mor, Sediga, søger om humanitært ophold ved Justitsministeriet.**

Da Rokhsars mor får afslag i Flygtningenævnet, ansøger hun om asyl af humanitære årsager hos Justitsministeriet, bland andet med begrundelse i, at hun som enlig kvinde ikke kan sendes tilbage til Afghanistan.

**6.11.2012 – Rokhsars far, Gulam, og de tre sidste søskende bliver registreret af politiet i Grækenland.**

Rokhsar, hendes mor og to storebrødre ved ikke at resten af familien nu er blevet registreret i Grækenland. De frygter stadig at de er døde.

**19.11.2012 Rokhsar indlægges for første gang på Hillerød Hospital og bagefter på Børnepsykiatrisk afdeling i Glostrup med selvmordstanker.**

**25.03.2013 – Resten af familien dukker op i Danmark**

Rokhsar, hendes mor og de to brødre venter stadig på svar fra Justitsministeriet, da de en dag får et opkald fra Røde Kors, som har fundet resten af familien. De familiesammenføres i Danmark.

**30.10.2013 – Rokhsars mor, Sediqa får afslag på humanitært ophold**

På trods af udtalelse fra en læge om at hun lider af PTSD får Rokhsars mor afslag på humanitært ophold. Afslaget gives blandt andet med den begrundelse, at hun ikke længere er enlig kvinde, da faderen nu er dukket op.

Samtidig søger Rokhsars far, Gulam, nu asyl på egne vegne - og hele processen starter forfra.

De voksne tilbydes danskundervisning på VUC, når deres sager bliver godtaget og verserer – og fratages undervisningen i de tidsrum, hvor der er givet afslag.

Rokhsars yngre søster, Medina og den yngste storebror, Mokhtar, begynder i asylcentrets folkeskole.

En måned efter genforeningen får familien stillet et hus til rådighed i Give.

Rokhsar er i mellemtiden blevet flydende i dansk. Hun er familiens næstyngste men har et kæmpe forspring med sproget, og kan begå sig alle vegne. Hun bliver derfor den, de andre læner sig op ad, når der skal laves lektier, når der skal tolkes, og når der skal holdes vigtige møder.

**09.12.2013 – Rokhsars far, Gulam, får afslag fra Udlændingestyrelsen og anker til Flygtningenævnet**

**14.04. 2014 - Gulam får afslag fra Flygtningenævnet**

Nyheden bliver sendt til familien i et brev på dansk. Rokhsar læser brevets indhold og holder det i to dage skjult for familien, som ikke kan læse indholdet. Flygtningenævnet var familiens sidste chance, og de har nu afgjort, at familien skal forlade Danmark inden for 15 dage.

Men familien har ingen steder at rejse hen, og den nu 14-årige Rokhsar forsøger på egen hånd at finde ud af, hvad de så skal gøre. Hun får den nedslående og chokerende besked, at de hvert øjeblik det skal være, kan blive hentet af politiet og sendt på et fly tilbage til Afghanistan.

Om natten ligger Rokhsar og lytter efter politiet. Hun sover næsten ikke.

De voksne familiemedlemmer fratages igen danskundervisning.

**Efteråret 2014 – Med assistance fra Dansk Flygtningehjælp og en privat advokat, Aage Kramp\*, søger familien nu igen ophold hos Udlændingestyrelsen med udgangspunkt i Rokhsars integration og tilknytning til Danmark, en såkaldt § 9c, stk 1 som også handler om barnets tarv.**

**9.12.2014 - Rokhsar bryder sammen.**

Kort tid efter bryder Rokhsar sammen og besvimer. Hun køres til Vejle Sygehus og indlægges en nat til observation. Sammenbruddet sker efter nyheden om at en anden afghanske familier, som familien kender, er blevet hentet tidligt om morgenen og sendt tilbage til Afghanistan.

Senere tilkendes Rokhsars familie en kontaktperson fra Vejle kommune, der kommer engang om ugen med en tolk for at bistå familien. Kontaktpersonen (og tolken) er dog ikke til stede når familien får besøg fra Røde Kors, eller når der skal tages kontakt til myndigheder og advokater, og Rohksar føler derfor stadig at presset hviler på hendes skuldre.

**13.1.2015 - Udlændingestyrelsen genoptager deres ansøgning baseret på § 9c, stk 1 om barnets tarv, og familien får igen lov til at opholde sig i Danmark mens sagen verserer.**

De voksne familiemedlemmer får nu - igen - lov til at modtage danskundervisning.

Familien bliver stillet en afgørelse i udsigt til oktober 2015. Samtidig har Rokhsar det nu så dårligt, at hun får tilbudt en aflastningsfamilie, som hun besøger hver anden weekend for her at kunne få tryghed og ro.

**16.9.2015 - Rokhsar indlægges på børnepsykiatrisk afdeling i Odense med påtrængende sselvmordstanker.**

**2.4.2016 - Rokhsars storesøster Moska bliver gift med en mand af afghansk herkomst bosat i Danmark.**

**10.10.2016 - Moska flyttter hjemmefra og til Fredericia sammen med sin mand.**

Hun har fået lov til at arbejde, men ingen vil ansætte hende, fordi hun ikke har et cpr-nummer. Hendes højeste ønske er at få et job og bidrage til samfundet.

**Oktober 2016 - Rokhsar har det rigtig skidt og har svært ved at koncentrere sig pga ventetiden på familiens sag.**

Hun har det så dårligt, at hun stopper med at gå i skole. Hun er lige begyndt i 9. klasse. Planen er at starte igen efter sommerferien, hvis familien får lov til at blive i Danmark.

Hun stopper også med at spille fodbold.

**19.11.2016 - Storebror Morteza bliver forlovet med sin danske kæreste.**

De to er meget forelskede, men tør ikke planlægge deres bryllup fordi de ikke ved om Morteza bliver i Danmark eller skal tilbage til Afghanistan

**Januar 2017**

Familien venter stadig på svar.

**INSTRUKTØRENS MOTIVATION:**

*Af Emil Langballe*

Første gang jeg mødte Rokhsar og hendes familie fortalte hun om sin situation og sin rolle i familien. Jeg blev straks betaget af hendes evne til at reflektere over sin egen situation, og samtidig enormt oprevet over at høre, hvilket pres hun i årevis har levet under. Rokhsar taler som den eneste i familien flydende dansk, og kommunikationen fra det offentlige til familien sker på dansk. Rohksar lever dagligt med frygten for at blive udvist, og har igennem hele forløbet været både familiens oversætter og "sagsbehandler" og ageret som en slags buffer mellem myndighederne og sine egne forældre. Det er et kæmpe pres og ansvar for et barn at sidde med. Ville vi nogensinde forvente den slags af danske børn?

Familiens historie påvirkede mig dybt, og jeg fik en trang til at skildre menneskene bag overskrifterne i en tid, hvor flygtninge konstant dæmoniseres og problematiseres. Gennem Rokhsar og familiens historie, vil jeg konfrontere publikum med et trægt og mangelfuldt system, der ikke tager hensyn til de mennesker, det handler om og som fastholder dem i en ødelæggende uvished. Frygten for at blive hentet om natten, er en af de ting, der gør at Rohksar har svært ved at sove.

Rokhsars historie er ikke et enkeltstående tilfælde, men realiteten for talrige flygtningebørn landet over, der ligesom Rokhsar venter på en afgørelse og samtidig i bredt omfang må agere tolke og "sagsbehandlere" for deres forældre . På den måde frarøves de deres barndom.

Gennem de to år, jeg har fulgt Rokhsar og hendes familie, har jeg været vidne til, hvordan systemet har nedbrudt og smadret en ellers glad og ressourcestærk teenager og vendt op og ned på rollerne i hendes familie. Det har været en hård og chokerende oplevelse. Samtidig har det været både overraskende og rørende at opleve, hvordan Rokhsar og hendes familie har åbnet deres hjem for os, og uden forbehold har ladet os være vidne til deres frygt, desperation og smerte. Vi altid har følt os velkomne og mødt med både gæstfrihed og varme.

For Rohksar er det vigtigt at få fortalt sin historie. Det samme gælder for hendes forældre. De håber ligesom alle andre forældre, at deres børn skal få nogle bedre muligheder end dem, de selv har haft. Samtidig drømmer de om, at kunne få lov til at bidrage til det danske samfund.

Jeg håber, at filmen kan give en stemme til en gruppe af mennesker, der er en del af vores samfund og sætte fokus på, hvordan vores system møder ofte traumatiserede og skrøbelige mennesker, der kommer til os i håbet om at skabe et bedre liv og en tryg opvækst for deres børn og at vi som samfund skal forstå, hvor meget ventetiden tærer på dem. Samtidig håber jeg, at filmen kan sætte fokus på, at børn selvfølgelig ikke skal sidde med det ansvar, som Rohksar har siddet med. Det er vi som samfund nødt til at få ændret på.

**FAKTA:**

Europarådets menneskerettighedskommissær, Nils Muiznieks, rettede i sin rapport af 24. marts 2014 en hård kritik af dansk behandling af asylbørn. Kritikken gik på, at Danmark ikke tager tilstrækkeligt hensyn til børnene i sager om asyl og indvandring. Tidligere er Danmarks behandling af asylbørn ligeledes blevet kritiseret i FN’s børnekomités eksamination af, hvordan Danmark lever op til kravene i børnekonventionen (senest i 2011).

Kilde: <https://www.folkehjaelp.dk/2014/05/usikker-asylproces-skader-traumatiserede-born/>

**Usikker asylproces skader traumatiserede børn**

**Edith Montgomery,** Seniorforsker ved DIGNITY:

”Vi ved, at risikoen for psykisk sygdom øges, når børnene skal opholde sig i lang tid i asylcentrene, og at de specielt påvirkes, når de i længere tid lever under vanskelige og stressende forhold uden den nødvendige støtte. Desuden bliver de indirekte påvirket negativt gennem forældrenes reaktioner. Når forældrene får flere psykiske problemer, får børnene det også. Med andre ord: Problemet er blevet grundigt belyst. Det kan derfor undre, at der stadigvæk ikke er gjort mere ud af at bringe praksis i orden. For resultatet er, at børn med store psykiske problemer i form af angst, tristhed, hyppige grådanfald, søvnbesvær, mareridt, isolationstendens og aggressiv adfærd ikke får asyl, og at børn, der har opnået en væsentlig tilknytning til Danmark, sendes hjem til et land, hvor de vil have svært ved at klare sig.”

**Børn bliver ikke inddraget i asylsager**

”Udlændingestyrelsen inddrager stadig ikke børnenes oplevelser og reaktioner i behandlingen af familiens asylsag. Asylprocessen kan i sig selv udgøre en risikofaktor for traumatiserede børn, hvis den trækker ud, eller familien får afslag og ikke kan sendes tilbage.”

**For dansk til sit hjemland**

Desuden tages der ikke systematisk hensyn til barnets tilknytning til landet, når familien sendes tilbage.

”Udlændingestyrelsen bør sørge for, at børnenes situation undersøges systematisk i behandling af asylsager og ansøgninger om humanitært ophold, og ledetråden bør være barnets tarv (som krævet i børnekonventionen). Regeringen bør sætte en grænse for, hvor længe børn kan opholde sig i Danmark uden at være sikret opholdstilladelse.

Ved udsendelser af børn og familier bør myndighederne sørge for, at barnets tarv er den primære overvejelse. De bør for eksempel sikre sig, at barnets liv ikke risikerer at gå i stå i hjemlandet, fordi det er ’blevet for dansk’.”

Kilde: Edith Montgomery, <https://www.folkehjaelp.dk/2014/05/usikker-asylproces-skader-traumatiserede-born/>

**Børn behandles ikke individuelt i asylsystemet**

41% af asylansøgerne i 2016 er børn under 18 år. De fleste kommer sammen med en eller begge forældre, og i så fald bor de sammen. Rent juridisk behandles disse børn som objekter og ikke som subjekter – dvs. at myndighederne ikke undersøger deres eget asylmotiv og ikke indkalder dem til samtale. Deres sag er helt afhængig af forældrenes og følger denne. Dette er i modstrid med UNHCR's anbefaling om, at man altid bør vurdere, om børn har et selvstændigt asylmotiv og høre dem i den udstrækning, de er modne nok til det.

Børnekonventionen, og dens bestemmelse om at lade barnets tarv veje tungest i alle forhold vedrørende børn, har ikke været anvendt i praksis i forhold til asylsøgende børn. En del børn har således tilbragt hele deres barndom i Danmark, men deres tilknytning til Danmark vejer stadig ikke tungt nok til at få opholdstilladelse. Børn lider psykisk skade af usikkerheden omkring deres fremtid.

Kilde: "[Asylbørn. En barndom i ingenmandsland](http://forskning.ku.dk/find-en-forsker/?pure=da%2Fpublications%2Fasylboern-i-danmark--en-barndom-i-undtagelsestilstand%2858c2321f-39db-4248-a2da-8590516f0b4e%29%2Fexport.html)", Hans Reitzels forlag 2011

Kilde: Michala Clante Bendixen 2016, <http://refugees.dk/fakta/asylproceduren-i-danmark/boern-i-asylsystemet/>

**Barnets tarv og udlændingelovens §9c,1:**

**Michala Clante Bendixen,** formand for Refugees Welcome. Modtager af Rådet for Menneskerettigheders hæderspris:

**Sager om barnets tarv**

Information kunne påvise i april 2014 gennem 18 artikler, at der ikke findes et eneste eksempel på, at et barn har fået ophold med henvisning til barnets tarv - og at det slet ikke nævnes i afgørelserne.

Læs evt mere her: <https://www.information.dk/indland/2014/03/justitsministeriet-alligevel-taget-hensyn-barnets-tarv-sager?rel>, <https://www.information.dk/indland/2014/04/barnets-tarv-kun-spillet-hovedrolle-80-tilsagn-humanitaert-ophold?rel>, og i de relaterede artikler.

Efter at sagen kom op i Folketinget, indførte minister Karen Hækkerup en ny procedure, hvor barnets tarv skulle undersøges under §9c,1, når der gives afslag på humanitært ophold.

Refugees Welcome indsendte herefter 6 ansøgninger under §9c,1, alle for børn med mere end 4 års ophold i DK, her er listen og det efterfølgende udfald (sagsbehandlingen tog op mod 1 år, opholdstider angivet på tidspunktet for ansøgning, i 2014):

• Afghansk familie med 4 børn (13, 8 + 8, 1 år), været i DK i 4 år, mor psykisk syg – **afslag**, (endte med at få asyl fordi den 16-årige søn var konverteret til kristendom)

• Indisk mor med to børn (15 og 6 år), været i DK i 7 år, faren døde her – **tilladelse,** men med begrundelsen at *moren* fik så meget støtte i hjemmet, at det kunne sidestilles med en anbringelse, og at hun havde samarbejdet om udrejse.

• Armensk familie fra Azerbaidjan med to børn (12 og 11 år), været i DK i 9 år, far i kørestol – **afslag**, (er stadig i DK)

• Armensk familie fra Azerbaidjan med to børn (8 og 5 år), været i DK i 6,5 år – **afslag**, (er stadig i DK)

• Irakisk/palæstinensisk familie med to børn (13 og 7 år), været i DK 13 år, mor psykisk syg – **tilladelse**, men med begrundelse af familien havde haft et kort, lovligt ophold og i øvrigt var velintegreret.

• Enlig mor fra Pakistan med tre mindre børn, heraf en multihandicappet, 4 år i DK – **tilladelse**, men samtidig beslutning om at tvangsfjerne det ene barn

Det bemærkelsesværdige ved tilladelserne er, at børnenes tarv ikke i sig selv er nok - der skal en anbringelse eller et lovligt ophold til.

**Opholdstid i DK ikke grund nok til opholdstilladelse**

Som vedlagte svar fra Udlændingenævnet viser, kan et barns opholdstid i DK aldrig i sig selv være nok til at få ophold. Men der er en dom fra 2013 ved Den Europæiske Menneskeretsdomstol: *Jeunesse v. The Netherlands 03/10/2013,* hvor man har lagt vægt på, at de hollandske myndigheder selv har tolereret det langvarige ulovlige ophold, hvorunder familielivet og tilknytningen er opnået, og at hensynet til barnets tarv altid bør vægtes meget højt, selvom det ikke i sig selv er afgørende.

**Udklip fra familiens brev fra Udlændingestyrelsen:**

*”Der lægges ved vurderingen heraf vægt på længden af ansøgers ophold, herunder om opholdet har været på baggrund af et egentligt opholdsgrundlag, processuelt ophold eller ulovligt ophold. Det bemærkes i den forbindelse, at et langvarigt ulovligt ophold ikke i sig selv kan føre til opholdstilladelse efter udlændingelovens § 9 c, stk. 1.*

*Der lægges desuden vægt på, om længden af opholdet skyldes ansøgers egne forhold, herunder eventuel manglende medvirken til sagens oplysning af ansøgerens sag eller manglende medvirken til udrejse.*

*Der lægges endvidere vægt på, om ansøgeren under opholdet har opnået en særlig tilknytning til Danmark, og om ansøgeren omvendt har en mere begrænset tilknytning til hjemlandet. Ved denne vurdering lægges bl.a. vægt på, om ansøgeren var mindreårig ved indrejsen, om ansøgeren har et socialt eller familiært netværk i hjemlandet og i Danmark, samt om ansøgeren har gået i skole, taget uddannelse eller arbejdet i Danmark.”*

På trods af denne formulering gives der i praksis ikke ophold til børn, medmindre de er anbragt eller har haft lovligt ophold - efter min mening lader man således ikke barnets tarv veje tungest.

Kilde: Michala Clante Bendixen

**Humanitært ophold (§9b):**

Michala Clante Bendixen skrev rapporten *Undtagelsens Karakter* i 2013, hvor hun påviste, at de muligheder, loven indeholder, ikke anvendes i praksis (afgørelserne ligger alene i ministeriet). Kriterierne om subjektiv frygt, ringe chancer for overlevelse, tortur, voldtægt og lang ventetid er ikke anvendt i en eneste afgørelse mlm. 3. kvartal 2011 og 3. kvartal 2012 (samtlige tilgængelige afgørelser på det tidspunkt).

Læs rapporten her: <http://refugeeswelcome.dk/undtagelsens-karakter/>

En senere gennemgang i 2014 viste, at i de 80 senest afgjorte sager indgik der 72 børn - og ikke i en eneste sag var barnets tarv indgået. Kun ét barn havde fået opholdstilladelse på baggrund af sin egen sag, og det var pga. en sygdom som også ville have givet ophold til en voksen (nyresvigt).

Siden er det kun blevet værre. Næsten alle asylansøgere ansøger på et tidspunkt om humanitært ophold, men i de første 3 kvartaler af 2016 blev der givet 3 (tre) tilladelser. Året før var det 15.

**Antal børn i udsendelsesposition:**

Udlændingestyrelsen nægter at lave opgørelsen fremover, de gjorde det senest i 2014. På det tidspunkt havde 35 børn været her i mindst 4 år, 8 børn i mindst 6 år og 4 børn i mindst 8 år. Langt de fleste bliver sendt ud i løbet af 1-2 år, som tabellen viser:



Kilde til tabel: Udlændingestyrelsen

**Børn som tolke – Institut for Menneskerettigheder**

I rapporten *Lige adgang til sundhed* af Institut for Menneskerettigheder fra 2014 (link længere nede) kritiseres brugen af børn som tolke i sundhedsvæsnet. De samme problemstillinger gør sig gældende når børn agerer tolke i asylsystemet. Udover at vigtige oplysninger kan gå tabt, er det et kæmpe ansvar at lægge på barnets skuldre.

Forbuddet mod brug af børn som tolke blev gennemført i sundhedsvæsnet, men børn agerer fortsat og i stor stil tolke i forbindelse med kontakt til Udlændingestyrelsen, kommuner, advokater, sagsbehandlere osv. Det skal i den forbindelse nævnes at Udlændingestyrelsen oplyser, at de sender breve med afslag ud på ansøgers modersmål. Refugees pointerer dog, at brevene med afslag *først* sendes på dansk og først *senere* eftersendes på modersmål: <http://refugees.dk/fakta/asylproceduren-i-danmark/hvordan-afgoeres-en-asylsag/>. Det betyder, at børnene fortsat er henvist til at skulle tolke det brev der modtages på dansk.

**Fra rapporten *Lige adgang til sundhed* og andre kommentarer vedrørende børnetolke:**

”Der [er] en lang række etiske problemstillinger ved at bruge børn som tolke, herunder at relationen mellem barn og voksen kommer ud af balance, og at barnet får informationer, som kan være svære at takle følelsesmæssigt.”

Kilde: Link til rapport: <http://menneskeret.dk/sites/menneskeret.dk/files/media/dokumenter/udgivelser/lige_adgang_til_sundhed_pdfa.pdf>

”Udover at vigtige oplysninger kan gå tabt, hvilket er skidt for patienten, er der tale om, at børnene involveres i problemstillinger om forældrenes helbred og kommer i besiddelse af viden, som kan være svær at håndtere. Det kan have alvorlige konsekvenser for børnene og skade relationen mellem barn og forælder, hvis et barn fx skal forklare sin mor, at moderen har en alvorlig sygdom.”

Kilde: <http://menneskeret.dk/nyheder/ny-rapport-paapeger-behovet-bedre-tolkning>

»Myndigheder skal agere i henhold til barnets tarv, og det gør praktiserende læger helt tydeligt ikke, når de lader børn tolke. Det skal stoppes, og derfor skal der en indskærpelse til, og vi støtter et egentligt forbud«, siger børnepolitisk konsulent Inger Neufeld fra Red Barnet.

Kilde: <http://politiken.dk/forbrugogliv/sundhedogmotion/article5530076.ece>

**”En barndom i undtagelsestilstand”**

Kathrine Vitus, seniorforser ved SFI, har sammen med Signe Smith Nielsen, postdoc., skrevet antologien ”Asylbørn i Danmark – en barndom i undtagelsestilstand”. Her nævnes nogle af problemstillingerne:

”Børnene føler sig udenfor og opbygger en normalitet, som de ved er helt særlig, og en selvforståelse af, at de ikke er velkomne nogen steder. De ved godt, hvilken situation de befinder sig i, og den evige ubestemte ventetid belaster deres forhold til nuet, fordi det bliver svært at udfylde det med mening og bliver værdiløst,” siger Kathrine Vitus.

”Børnene reagerer både på forældrenes tilstand, og på deres oplevelse og forståelse af deres egen situation. Det præger deres sociale kompetencer og psykiske trivsel.”

Kilde: <http://videnskab.dk/kultur-samfund/asylborn-er-spejlbilleder-af-danmark>

 **Traumatiserede familier**

I familier, hvor et eller flere familiemedlemmer er traumatiserede, er det psykiske overskud begrænset. Man taler ofte ikke om det, der er gået forud. Derfor hviler fortiden som en dyster hemmelighed over familiemedlemmerne, og børnene fornemmer, at der er ting, man ikke taler om, og ting de ikke ved besked om. Den slags hemmeligheder skaber angst og fantasier, og ofte påtager børnene sig noget af skylden for de vanskeligheder som familien har. (…) I nogle tilfælde medfører forældrenes traumer, at børnene bliver sekundært traumatiserede. Barnet kan være så præget af forældrenes dårlige psykiske helbred, at barnet udviser nogle af de samme symptomer som forældrene, ofte dog i mildere form.

Læs mere: <http://www.traume.dk/Flygtningefamilien>

**Ubehandlede traumer går i arv til børnene**

To ud af tre børn af traumatiserede flygtninge, viser tegn på dårlig trivsel. Også selvom børnene er født i Danmark og aldrig selv har oplevet krigen. Konflikter mellem forældrene og et problemfyldt forhold til en mor eller far med PTSD, giver flertallet af herboende flygtningebørn symptomer på angst og depression viser ny forskning fra Københavns Universitet.

Læs mere her: <http://nyheder.ku.dk/alle_nyheder/2016/01/manglende-foraeldreomsorg-vaerre-end-krigstraumer/>

**Korte biografier:**

**Instruktør,** **Emil Langballe**

Instruktør, født 1982 i Odense. Uddannet fra den engelske National Film and Television School (NFTS) i 2013 med afgangsfilmen “Beach Boy”. Filmen vandt en række priser på internationale festivaler som Karlovy Vary, Thessaloniki og Hot Docs. Emil har siden da instrueret børnedokumentarserien ”Josefines Bondegård”, der blev vist på CPH:DOX og DR Ultra. ”Mon de kommer om natten?” er Emils første lange dokumentarfilm. Filmen havde Verdenspremiere på International Documentary Filmfestival in Amsterdam (IDFA) i november 2016.

**Medinstruktør, Andrea Storm Henriksen**

Andrea har en kandidat i kommunikation fra CBS og har efterfølgende taget en uddannelse som TV- og Medietilrettelægger fra Danmarks Medie- og Journalisthøjskole i København. De sidste 5 år har Andrea arbejdet som medinstruktør, tilrettelægger og fotograf på forskellige dokumentarfilm og TV-dokumentarer og har sideløbende arbejdet som videojournalist i Afrika og Asien. Før dette arbejdede Andrea som tekstforfatter og konceptudvikler på et digitalt bureau.

**Producer, Helle Faber**

Helle Faber er uddannet journalist fra Den Danske Journalisthøjskole i 1991 og har siden da produceret en lang række prisvindende dokumentarfilm til både danske og udenlandske tv-stationer og festivaler. Udvalgte titler: *Mon de kommer om natten*? (2016), *Dem vi var* (2016) *Motley’s Law* (2015), *Krigerne fra Nord* (2014), *Blodets Bånd* (2013), *Putins Kys* (2011), *Vores lykkes fjender* (2006).

Helle er direktør og eneejer af produktionsselskabet made in copenhagen, som hun grundlagde i 2010.

**Fotografer:**

Emil Langballe

Andrea Storm Henriksen

**Klippere:**

Michael Aaglund

Peter Winther

Christian Einshøj

**Lyddesign:**

Rasmus Winther Jensen & Kasper Janus Rasmussen

**Komponist:**

Uno Helmersson

[www.madeincopenhagen.dk](http://www.madeincopenhagen.dk) fb, youtube, vimeo, instagram: made in copenhagen

Kilder: Hallas P, Hansen AR, Staehr MA, Munk-Andersen E, Jorgensen HL. Length of stay in asylum centres and mental health in asylum seekers: a retrospective study from Denmark. BMC Public Health 2007;7(147):288.

Laban CJ, Gernaat HB, Komproe IH, Schreuders BA, De Jong JT. Impact of a long asylum procedure on the prevalence of psychiatric disorders in Iraqi asylum seekers in The Netherlands. J Nerv Ment Dis 2004 Dec;192(12):843-51.

Silove D, Sinnerbrink I, Field A, Manicavasagar V, Steel Z. Anxiety, depression and PTSD in asylum-seekers: assocations with pre-migration trauma and post-migration stressors. Br J Psychiatry 1997 Apr;170:351-7.